Document ID: /roh_data/filtered/fineweb-2-filterrobots_roh.jsonl.gz/73968

Sco quai che Oliver Bühler, il manader al «Snoxi-Taxi» ha ditg sin dumonda dar RTR, na lubeschian las Pendicularas da Savognin sin basa da la lescha betg pli da charrar tranter las diesch la damaun e las tschintg la saira. Pervi da questa restricziun na fetschia nagin senn pli da manar il taxi da naiv. Far tut ils transports basegnaivels en las uras lubidas na tanschia betg, era na rendia il manaschi uschia betg ha ditg Bühler. Pli baud vegniva tolerà che la schlieusa a motor cursescha era durant il di.
Bus prenda era valischs
Sco alternativa datti in bus public che cursescha tranter Savognin e Radons. Quel datti dapi l’enviern 2017/18. Da nov porscha el 16 plazs, avant eran quai tschintg pli pauc. Da nov po era vegnir transportada bagascha, quai n’era avant betg pussaivel. Ina valisch custa 20 francs, medem bler custa in viadi singul per ina persuna creschida. Il manaschi cun il bus ha dentant tscherts dischavantatgs. Sco quai che Marco Jäger, il gestiunari dal bus di, na possia il bus en media betg cursar tranter 15 e 20 dis per enviern, quai pervi da motivs da segirtad, tranter auter datti privel da lavinas.